
o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám
Úvod
Uznesením vlády SR č. 907 z 21. augusta 2002 bola schválená Koncepcia trvalo udržateľného využívania zdrojov horninového prostredia. Na základe bodu B.3. tohto uznesenia sa predkladá každoročne k 30. aprílu na rokovanie vlády SR materiál „Informácia o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám“.
Čiastkový monitorovací systém - Geologické faktory (ČMS GF) je súčasťou Monitorovacieho systému životného prostredia Slovenskej republiky. Monitoring je zameraný hlavne na škodlivé prírodné alebo antropogénne geologické procesy, ktoré ohrozujú človeka 
a životné prostredie. Vzhľadom na nepriaznivé pôsobenie prírodných síl v kombinácii s neadekvátnymi zásahmi človeka do prírodného prostredia narastá v posledných rokoch počet mimoriadnych udalostí, ktoré majú negatívny vplyv na život a zdravie ľudí alebo ich majetok. Veľmi často v dôsledku zvýšených zrážok narastá vznik  havarijných zosuvov. Výsledky monitorovania poskytujú informácie, na základe ktorých je možné prijať opatrenia umožňujúce mimoriadnym udalostiam včas predchádzať.
Monitorovanie geologických faktorov životného prostredia je zabezpečené v rámci geologickej úlohy ČMS GF prostredníctvom ŠGÚDŠ.
Uznesenie vlády SR č. 803 z 12. októbra 2005 v bode B.1 ukladá ministrovi životného prostredia „zabezpečovať naďalej na stabilizačnom násype v údolí Handlovky merania a pozorovania vodohospodárskych objektov a výsledky pozorovaní každoročne zahrnúť do správy o stave monitorovania geologických faktorov životného prostredia s poukázaním na hroziace havárie a možnosti predchádzania týmto haváriám“.
Informácia je vypracovaná na základe výsledkov monitorovania v spolupráci s odborníkmi Štátneho geologického ústavu Dionýza Štúra (ŠGÚDŠ) a s pracovníkmi organizácie Vodohospodárskej výstavby š.p., Bratislava (VV, š.p.), ktorí vykonávajú technicko-bezpečnostný dohľad (TBD) na vodnej stavbe „Stabilizačný násyp Handlová“.
Výsledky monitorovania za rok 2017
V roku 2017 sa v súlade s Koncepciou aktualizácie a racionalizácie environmentálneho monitoringu pokračovalo v meraniach v nasledujúcich podsystémoch:
   01 Zosuvy a iné svahové deformácie
   02 Tektonická a seizmická aktivita územia
   04 Vplyv ťažby na životné prostredie
   05 Monitoring objemovej aktivity radónu v geologickom prostredí
   06 Stabilita horninových masívov pod historickými objektmi
   07 Monitorovanie riečnych sedimentov.
Podsystém 01 – Zosuvy a iné svahové deformácie
V podsystéme „Zosuvy a iné svahové deformácie“ sa v roku 2017 na 39 lokalitách (príloha 1) vykonávalo monitorovanie troch základných typov svahových pohybov – zosúvanie (26 lokalít), plazenie (4 lokality) a náznaky aktivizácie rútivých pohybov (8 lokalít). Samostatnou špecifickou skupinou hodnotenia stability prostredia je lokalita Stabilizačného násypu v Handlovej. V roku 2017 boli prerušené monitorovacie aktivity na lokalitách Košice-Krásna a Žilina-Vranie. 
Rozsah monitorovacích aktivít, ako aj frekvencia ich použitia, vychádzali z Programu monitorovania na rok 2017.
	  Hlavné výsledky monitorovania svahových pohybov v roku 2017
Lokality zo skupiny zosúvania sa monitorovali súborom metód zaznamenávajúcich posuny alebo deformácie meraných objektov (inklinometrické merania a súbor geodetických metód: terestrické a GNSS merania, fotogrametria a diaľkový prieskum zeme (DPZ) – InSAR (družicová radarová interferometria)) a stav najdôležitejších zosuvotvorných faktorov (režimové pozorovania hĺbky hladiny podzemnej vody a výdatnosti odvodňovacích zariadení; zároveň bol zabezpečený zber, archivácia a analýza klimatologických ukazovateľov). V roku 2017 sa zvýšil počet piezometrických vrtov zabezpečených automatickými hladinomermi na 27. Za úspech možno považovať i skutočnosť, že 3 z nich merajú priamo veľkosť pórového tlaku na predpokladanej šmykovej ploche. Zároveň treba poznamenať, že viac ako polovica z nich je staršia ako 10 rokov, pričom garantovaná 100 % spoľahlivosť merania týmito zariadeniami je práve do 10 rokov. 
Do tejto skupiny spadá aj automatický hladinomer so zabudovaným systémom včasného varovania.
Na lokalitách s monitorovanými svahovými pohybmi charakteru plazenia boli zabezpečené merania mechanicko-optickým dilatometrom TM-71. Na svahových deformáciách, označovaných ako náznaky aktivizácie rútivých pohybov, boli sledované prejavy aktivity pomocou dilatometrických a mikromorfologických meraní.
Okrem priamo vykonávaných a zabezpečovaných monitorovacích meraní bola v roku 2017 zabezpečená analýza klimatologických údajov (zo siete staníc SHMÚ) vo vzťahu k stabilite zosuvných území. Analyzovaný bol najmä ich vplyv na zmeny hladiny podzemnej vody a výdatnosti odvodňovacích zariadení.
Svahové pohyby charakteru zosúvania
Na základe výsledkov aplikovaných metód monitorovania v roku 2017 možno jednotlivé zosuvné lokality účelovo rozdeliť do viacerých kategórií. Pri nasledujúcom opise výsledkov meraní je najväčší dôraz kladený na ich aktuálny stabilitný stav, ktorý najlepšie odzrkadľujú merania pohybovej aktivity (monitorovaný metódami presnej inklinometrie a geodézie – terestricky, GNSS, InSAR, fotogrametria). Výsledky monitorovania na jednotlivých lokalitách sú opisované v poradí, ktoré zodpovedá veľkosti pohybovej aktivity, teda najväčšia pozornosť je venovaná lokalitám, ktoré boli počas roka 2017 najaktívnejšie.
Na základe hodnotenia meraní pohybovej aktivity na 22 lokalitách v roku 2017 možno konštatovať, že extrémne vysoká pohybová aktivita bola sledovaná na zosuvoch v katastrálnych územiach obcí Prievidza-Hradec, Prešov-Horárska ul. a Nižná Myšľa.
Za extrémne prejavy pohybovej aktivity považujeme stav, pri ktorom dochádza vplyvom svahového pohybu k nevratnej, resp. kritickej deformácii monitorovacieho objektu. V roku 2017 bolo takéto porušenie pozorované napr. v inklinometrickom vrte IGP-10i v mestskej časti Prievidza-Hradec. Ide o aktívne zosuvné územie v oblasti ulice Na Stanište. Vrt sa nachádza v tesnom kontakte so stavebnými objektmi IBV. Porušeniu vrtu, ktoré bolo zaznamenané počas novembrovej etapy, predchádzali mimoriadne vysoké deformácie i v minulosti. Naposledy 31. marca 2017, kedy nameraná deformácia dosiahla hodnotu 16,04 mm (35,37 mm.rok-1). 
Za obdobie monitorovania bola zaznamenaná priemerná rýchlosť 24,76 mm.rok-1. Hĺbka aktívnej šmykovej plochy sa nachádza 6,43 m p.t. Pohybová aktivita v tomto horizonte je sledovaná aj 
vo vrte IGH-5i, ktorý tiež vykazuje extrémne vysoké hodnoty pohybovej aktivity. V apríli 2017 bola na pozorovanej šmykovej ploche nameraná deformácia 83,63 mm, čo predstavuje priemernú rýchlosť 142,38 mm.rok-1. Počas nasledujúcich kontrolných meraní sa však stabilitná situácia upokojila. V októbri nameraná deformácia dosahovala už len 4,24 mm (9,61 mm.rok-1) a v decembri klesla na 0,78 mm (4,39 mm.rok-1).
V oblasti Pavlovskej ulice je stabilitná situácia priaznivejšia. Deformácie na šmykových plochách, pozorované v inklinometrických vrtoch, neprekročili 3,5 mm.
Na základe výsledkov DPZ technológiou InSAR je územie mestskej časti možné rozdeliť 
na stabilnú a nestabilnú oblasť. Relatívne stabilne sa prejavuje relatívne úzky, morfologicky odlišný pás v severnej až severovýchodnej časti obce. Zvyšná časť obce je nestabilná. Najproblematickejšie sú však kontaktné zóny stabilných a pohybovo aktívnych častí. V týchto územiach dochádza k deštrukčným poruchám na stavebných objektoch.
Ďalším zosuvným územím, v ktorom bola zaznamenaná kritická deformácia, je lokalita Prešov-Horárska ul. V minulosti bola stabilitná situácia hodnotená ako relatívne uspokojivá. Priebeh šmykových plôch bol nevýrazný a azimuty vektorov nejednoznačné. V roku 2017 
sa situácia rapídne zmenila. V prvej polovici decembra bola vo vrte JH-3A zaznamenaná nepriechodnosť súvisiaca s „ustrihnutím“ inklinometrickej pažnice. Deformácia nameraná vo vrte JH-4A naznačuje nárast pohybovej aktivity (v hĺbke 2,28 m p.t. bola nameraná deformácia 
3,88 mm; 3,93 mm.rok-1). V ostatných vrtoch nepresiahla deformácia 0,5 mm.
Na lokalite Nižná Myšľa bola na rozdiel od predchádzajúcich rokov najvyššia deformácia nameraná v oblasti vrtu INK-22. Vrt sa nachádza na Obchodnej ulici v priamo v oblasti 
pod kostolom. V období od 10. 11. 2016 do 19. 4. 2017 bola v hĺbke 4,56 m p.t. zaznamenaná deformácia 41,02 mm (93,58 mm.rok-1). Celková deformácia v tomto vrte za celé obdobie monitorovania (07. 08. 12 – 19. 04. 17) dosiahla 46,15 mm, teda 9,82 mm.rok-1. Počas kontrolného merania v prvej polovici novembra pol sledovaný „mierny pokles“ deformácie, 
a to na úroveň 9,01 mm (16,08 mm.rok-1).
Podobne ako v predchádzajúcich rokoch vysoká pohybová aktivita pretrvala i v oblasti 
nad základnou školou. Vo vrte INK-53 bola v apríli (10. 11. 16 – 19. 4. 17) zaznamenaná deformácia 13,20 mm (v hĺbke 3,19 m p.t.), čo predstavuje priemernú rýchlosť 30,11 mm.rok-1 (dlhodobá priemerná rýchlosť dosiahla 15,54 mm.rok-1). Počas aprílovej etapy boli vysoké deformácie namerané aj vo vrte INM-2 (v hĺbke 11,28 m p.t. bola nameraná deformácia 11,13 mm – 25,39 mm.rok-1), ktorý sa nachádza v južnej časti Obchodnej ul.
[bookmark: _Hlk506972690]Počas jarného merania však prevládali hodnoty deformácií do 2 mm (vrty INK-24A – 1,99 mm, INK-44, INM-5, INK-12, INK-43, INK-42 – 0,64 mm). O niečo vyššie deformácie boli pozorované vo vrtoch INK-34 – 4,40 mm (10,04 mm.rok-1), INK-32 – 2,30 mm (5,25 mm.rok-1), INK-52 – 2,28 mm (5,20 mm.rok-1). Následne, počas novembrového merania sa preukázal priaznivý stabilitný vývoj. V 9 vrtoch boli zaznamenané deformácie v rozsahu 
od 0,32 do 1,53 mm. Zvýšené hodnoty boli len v už spomenutom vrte INK-22 a vo vrtoch 
INM-5 – 5,58 mm (9,96 mm.rok-1) a INK-52 – 4,07 mm (7,27 mm.rok-1).
Technológiou InSAR bola preukázaná priaznivá stabilitná situácia väčšej časti obce. Žiaľ, v spomenutých najaktívnejších oblastiach – nad školou a v južnej časti obce absentujú spoľahlivé odrazné body, ktoré by dokázali detegovať pohybovú aktivitu zosuvného telesa.
V zosuvnom území naďalej prevládajú veľmi nízke výdatnosti odvodňovacích vrtov, ktoré by pritom mali predstavovať jedno z hlavných sanačných opatrení. Väčšina z 37 odvodňovacích vrtov je dlhodobo suchá, resp. odvádza podzemnú vodu len v minimálnej miere, pravda, rok 2017 bol z hľadiska atmosférických zrážok podpriemerný (stanica SHMÚ Košice-letisko).
Druhú kategóriu predstavujú zosuvy, na ktorých boli namerané mimoriadne vysoké hodnoty pohybovej aktivity (deformácie na sledovaných šmykových plochách nad 10 mm). V roku 2017 bolo do tejto skupiny možné zaradiť len zosuvné územie Handlová-Morovnianske sídlisko. 
Na tejto lokalite sú od roku 2015 zabezpečované inklinometrické merania v dvoch samostatne sa stabilitne vyvíjajúcich územiach. Ako mimoriadne aktívne sa v roku 2017 prejavilo územie 
nad železnicou. Od začiatku októbra 2017 do polovice decembra 2017 (75 dní) došlo vo vrte 
AH-2 v hĺbke 7,28 m p.t. k deformácii 11,20 mm (55,19 mm.rok-1). Vrt je vystrojený stacionárnym inklinometrom, avšak sonda sa v čase vzniku deformácie nachádzala v inej hĺbke – na úrovni predpokladanej šmykovej plochy. Na základe získaných výsledkov plánujeme v roku 2018 stacionárnu sondu situovať do úrovne aktívnej šmykovej plochy.
V minulosti boli vysoké deformácie pozorované v oblasti Jánošíkovej ulice. V roku 2017 deformácie na sledovanej šmykovej ploche, v jedinom inklinometrickom vrte, počas troch etáp meraní, oscilovali okolo hodnoty 3 mm.
Do ďalšej skupiny zosuvných lokalít, ktoré možno z hľadiska hodnotenia pohybovej aktivity označiť ako veľmi aktívne, zaraďujeme svahové deformácie v katastrálnych územiach Vyšná Hutka, Kraľovany, Červený Kameň a Veľká Čausa. Namerané deformácie na uvedených lokalitách minimálne počas jednej etapy prekročili hranicu 5 mm.
V obci Vyšná Hutka bola najväčšia pohybová aktivita zaznamenaná vo vrte VHI-1A počas novembrového kontrolného merania. V hĺbke 4 m od ústia pažnice dosiahla hodnotu 9,82 mm, 
čo predstavuje priemernú rýchlosť 16,37 mm.rok-1 (dlhodobá deformácia pozorovaná v tomto horizonte od 7. 10. 2014 predstavuje 64,55 mm; 20,75 mm.rok-1). O niečo nižšia hodnota deformácie bola nameraná pri jarnom meraní (6,07 mm; 18,57 mm.rok-1).
Vo vrte VHI-3, ktorým je dlhodobo sledovaný aktívny svahový pohyb v oblasti Mikovho majera, bol počas novembrového merania nameraný vektor 4,91 mm (8,18 mm.rok-1; v hĺbke 5,51 m p.t.). Pri pravidelnej obhliadke zosuvného územia boli v blízkosti vrtu pozorované stavebné práce. Uvedená aktivita môže do určitej miery vplývať na samotnú stabilitu územia, ale predovšetkým ide o nevhodný výber územia pre stavebno-investičný zámer. V tejto súvislosti bolo obecné zastupiteľstvo upozornené o výsledkoch monitorovacích meraní.
Deformácie nad dva milimetre boli počas oboch realizovaných etáp pozorované vo vrte VHI-1. V ostatných vrtoch vektory deformácie dosiahli hodnoty od 0,5 do 1,34 mm (1,53 – 4,06 mm.rok-1).
V lome v katastri obce Kraľovany došlo v roku 2016 ku kritickej deformácii vo vrte
V2-INK; v roku 2017 sa pokračovalo v meraniach na zúženej monitorovacej sieti. Najvyššia deformácia s hodnotou 7,42 mm (7,40 mm.rok-1) bola nameraná 10. 10. 2017 vo vrte V3-INK. Vo vrte o hĺbke 50 m sa počas štvorročného obdobia vyvinulo viacero deformačných zón. Uvedené hodnoty deformácie pochádzajú z hĺbky 7 m p.t. Výsledná deformácia tu dosiahla 
od 17. 7. 2014 vektor 48,93 mm; 15,18 mm.rok-1. Vo V6-INK boli zabezpečené v roku 2017 
tri etapy meraní. Vektor s najvyššou hodnotou bol nameraný 5. októbra v hĺbke 5,04 m p.t. (3,30 mm; 6,41 mm.rok-1; podobná hodnota deformácie bola v pozorovanej hĺbke nameraná aj 
na prelome marca a apríla). Dlhodobým pozorovaním daného horizontu (od 10. 10. 2014) bola zaznamenaná deformácia 117,92 mm, čo pri prepočítaní na priemernú rýchlosť predstavuje 39,43 mm.rok-1. Deformácie nad 2 mm boli namerané aj vo vrte V4-INK. Geodetickými metódami boli najväčšie posuny namerané na bodoch R-3 (posun 51,406 mm; čo predstavuje priemernú rýchlosť 54,386 mm.rok-1) a pilier 640, ktorý sa nachádza v centrálnej časti zosuvného územia (posun 32 mm, čo predstavuje priemernú rýchlosť 33,86 mm.rok-1).
V obci Červený Kameň boli v roku 2017 zabezpečené dve etapy meraní. Počas októbrovej etapy bola v  inklinometrickom vrte KIN-1 v hĺbke 2,64 m p.t. nameraná deformácia 6,04 mm, 
čo predstavuje priemernú rýchlosť 7,24 mm.rok-1. Dlhodobá deformácia, pozorovaná 
od 7. 10. 2014 dosiahla 44,40 mm, teda priemerná rýchlosť pohybu je 14,81 mm.rok-1.
V obci Veľká Čausa je možné v posledných rokoch sledovať zmeny stabilitného stavu. Najcitlivejšie sa to prejavuje v južnej časti v území nad IBV, ale najvyššia pohybová aktivita je dlhodobo pozorovaná v západnej časti obce nad poľnohospodárskym družstvom. V roku 2017 bola na inklinometrických vrtoch zabezpečená jedna, v prípade vrtu VČ-1 dve etapy meraní. Z výsledkov vyplýva zvýšená pohybová aktivita vo všetkých vrtoch (VČ-1, VČ-9 a VE-4 – s nameranými vektormi v rozsahu 4,41 až 5,34 mm; 5,54 až 5,82 mm.rok-1). Uvedené inklinometrické vrty sa nachádzajú v centrálnej časti zosuvu. V súvislosti s inklinometrickými meraniami treba poznamenať, že v najaktívnejších častiach sú vrty poškodené samotným zosuvným pohybom. Zosuvné územie má dlhodobé problémy s odvádzaním povrchových vôd. Vybudované odvodňovacie rigoly v dôsledku starnutia (zarastenia vegetáciou) prestali plniť svoju funkciu a v súčasnosti prispievajú k infiltrácii povrchových vôd do zosuvného prostredia. Na tieto skutočnosti dlhodobo, žiaľ bezvýsledne, upozorňujeme obecné zastupiteľstvo.
GNSS meraniami bola zaznamenaná mierne zvýšená pohybová aktivita v bode P-19 (15,23 mm). Túto zmenu potvrdili i terestrické geodetické merania realizované v prvej polovici júna. Intenzívny svahový pohyb, podobne ako po minulé roky, bol pozorovaný v západnej časti obce na geodetickom bode P-2. V roku 2017 dosiahol posun 55 mm, čo je v porovnaní s vlaňajším rokom nárast pohybovej aktivity.
Podobne, ako v obci Vyšná Hutka, i tu prebieha výstavba rodinných domov v území potenciálne náchylnom na zosúvanie. Vysokú náchylnosť územia dokumentuje séria aktivizácií zosuvu nad južnou časťou obce v rokoch 1969, 1974 až 1975, 1985 a naposledy na jar roku 1995. Na túto znepokojujúcu skutočnosť sme upozornili zástupcov obce a sekciu geológie a prírodných zdrojov MŽP SR.
Na lokalite Fintice je pohybová aktivita sledovaná geodetickými (GNSS) meraniami. V porovnaní s výsledkami z predchádzajúcej etapy došlo v roku 2017 k miernemu nárastu posunov. Polohové zmeny boli namerané v bodoch P-1 a P-5. V bode P-1 bol v polohovom smere nameraný posun 20,27 mm, čo predstavuje rýchlosť 21,32 mm.rok-1; v horizontálnom smere bol zaznamenaný vzostup o 15,1 mm (15,88 mm.rok-1). V bode P-5 bola polohová zložka pohybu prakticky identická ako v bode P-1 a v horizontálnom smere bol pozorovaný vzostup o 7,0 mm. Najmenší pohyb bol zaznamenaný v bode P-3 (12,1 mm v polohovom smere).
Na lokalite bol monitoring zabezpečený automatickými hladinomermi, ktoré však boli postupne poškodené, naposledy v letnom období 2017, pravdepodobne po zásahu bleskom.
Kategóriu lokalít, na ktorých boli v roku 2017 zaznamenané deformácie v intervale od 2 do 5 mm, predstavujú zosuvné územia Kapušany, Prievidza-Veľká Lehôtka, Hodruša-Hámre, Svätý Anton, Ďačov a Prešov-Pod Wilec Hôrkou. Na mnohých lokalitách boli v minulosti namerané hodnoty, ktoré presahovali hranicu 10 mm, a teda aktuálny vývoj stabilitného stavu na uvedených lokalitách je možné hodnotiť prevažne pozitívne.
V súčasnosti, v rámci tejto skupiny, boli najvyššie hodnoty deformácie namerané na lokalite Kapušany, a to vo vrtoch INK-10 (4,20 mm; 8,43 mm.rok-1) a INK-7 (3,09 mm; 6,44 mm.rok-1). Deformácie nad 2 mm boli namerané i vo vrte INK-3 (2,52 mm; 5,06 mm.rok-1). Spomenuté vrty sa nachádzajú v západnej časti zosuvného územia. Zvýšené hodnoty pohybovej aktivity 
na šmykových plochách boli namerané len počas jesennej etapy, počas jarného kontrolného merania nepresiahli 1,5 mm.
Druhá najvyššia aktivita v rámci uvedenej skupiny bola nameraná na lokalite Prievidza-Veľká Lehôtka. Deformácie v intervale od 2,06 do 2,91 mm boli namerané vo vrtoch IGP-3i, IGP-4iN, IGP-7i a IGR-1i. Vrty IGP-3i, IGP-4iN a IGP-7i sa nachádzajú na Podhorskej ulici v oblasti futbalového ihriska, resp. nad ním. Vo vrte IGR-1i je monitorovaná pohybová aktivita juhozápadného svahu pod Remeselníckou ulicou.
V zosuvnom území Hodruša-Hámre je monitorovaná efektívnosť zrealizovaných sanačných opatrení v oblasti v Dolnohodrušského tajchu, v ktorom dochádza k napúšťaniu nádrže. Z výsledkov kontrolnej meracej etapy vyplýva mierny nárast pohybovej aktivity vo vrte PS-Z1. V období od 24. 10. 2016 do 10. 4. 2017 bola v hĺbke 4,96 m p.t. zaznamenaná deformácia 2,51 mm, čo predstavuje priemernú rýchlosť 5,43 mm.rok-1. Pri decembrovom meraní bol však pozorovaný pokles pohybovej aktivity s hodnotou 1,61 mm (2,36 mm.rok-1). Vo vrte IP-2, ktorý je situovaný približne 50 m západným smerom, dosiahla maximálna hodnota deformácie 1,04 mm (2,26 mm.rok-1).
Pomerne priaznivo možno hodnotiť stabilitný vývoj v roku 2017 v oblasti vrtu INK-1 
na lokalite Svätý Anton. Po pomerne výraznej deformácii na šmykovej ploche, ktorá bola zaznamenaná v máji 2016, došlo v aktuálne hodnotenom roku k  poklesu pohybovej aktivity. 
Na zreteľne vyprofilovanej šmykovej ploche v hĺbke 7,70 m p.t. bola v polovici decembra 2017 nameraná deformácia 2,44 mm, čo predstavuje priemernú rýchlosť 3,58 mm.rok-1. Jarným meraním bola v rovnakej hĺbke nameraná deformácia s hodnotou len 0,45 mm (0,97 mm.rok-1). 
Podobne, ako v prípade predchádzajúcej lokality, aj v zosuvnom území Prešov-Pod Wilec Hôrkou bolo možné v roku 2017 pozorovať priaznivý stabilitný vývoj. Deformácia na šmykovej ploche dosiahla 2 mm len vo vrte JV-4A (za obdobie od 13. 12. 2016 do 2. 5. 2017; priemerná rýchlosť 5,21 mm.rok-1). Na šmykových plochách v ostatných vrtoch sa namerané hodnoty deformácie pohybovali do 0,95 mm (2,47 mm.rok-1).
Na lokalite Ďačov sú dlhodobo pozorované problémy so stabilitnou situáciou v oblasti vrtu DA-7. V roku 2017 boli vo vrte zabezpečené dve etapy merania. Pri jarnom meraní dosiahol vektor deformácie hodnotu 2,27 mm (5,18 mm.rok-1) a pri jesennom meraní došlo k útlmu pohybu (0,94 mm; 1,96 mm.rok-1). Výsledný vektor, ktorý charakterizuje celé obdobie monitoringu (7. 12. 2011 až 19. 4. 2017), dosiahol hodnotu 50,61 mm; priemerná rýchlosť je 9,42 mm.rok-1. Vrt sa nachádza na severovýchodnom okraji intravilánu obce.
Poslednú skupinu lokalít tvoria zosuvné územia, na ktorých vektory deformácie, ktoré sú pozorované metódou presnej inklinometrie, nepresiahli v žiadnom vrte hranicu 2 mm. Ide o lokality Bardejovská Zábava, Handlová-zosuv z roku 1960, Nižná Hutka a Vyšný Čaj. Špeciálne postavenie v tejto skupine má lokalita Petrovany, na ktorej výsledný vektor za viac 
ako jednoročné obdobie predstavuje len 0,86 mm (0,82 mm.rok-1).
Na lokalite Bardejovská Zábava bola pozorovaná deformácia v hĺbke 2,11 m p.t., ktorá postupovala po zreteľnej šmykovej ploche smerom na severovýchod. Veľkosť deformácie dosiahla 1,94 mm, čo predstavuje priemernú rýchlosť 3,47 mm.rok-1. 
V zosuvnom území Handlová-zosuv z roku 1960 sú monitorovacie aktivity sústredené výlučne na jediný inklinometrický vrt AH-1, ktorý sa nachádza v severozápadnej časti akumulácie prúdového zosuvu (kontakt s cestou I. triedy č. 50). Počas obdobia monitorovania (od roku 2015) nebolo možné jednoznačne určiť hĺbku šmykovej plochy. V sledovanom horizonte 
(na predpokladanej šmykovej ploche) boli namerané deformácie v rozsahu 0,92 až 1,36 mm 
(1,82 až 6,70 mm.rok-1). Problematika určenia hĺbky aktívnej šmykovej plochy je v predmetnom vrte dôležitá najmä z dôvodu umiestnenia stacionárnej inklinometrickej sondy.
Priaznivý stabilitný vývoj bol sledovaný i na monitorovacích objektoch na zosuvnej lokalite Nižná Hutka. Len ojedinele namerané deformácie presiahli hodnotu 1 mm (vo vrtoch NHI-1 – 1,27 mm; 1,93 mm.rok-1 a NHI-3A – 1,98 mm; 3,73 mm.rok-1). V súvislosti s pozitívnym hodnotením tejto lokality treba však poznamenať, že aj keď namerané vektory dosahujú nízke hodnoty, v mnohých prípadoch je pohyb pozorovateľný priamo na šmykovej ploche. Napríklad 
vo vrte NHI-2 v hĺbke 5,26 m p.t. dosiahla dlhodobá deformácia (sledovaná od 9. 10. 2014) hodnotu 8,43 mm.
Skupinu zosuvných lokalít s priaznivým stabilitným vývojom uzatvára lokalita Vyšný Čaj. V tejto obci došlo k upokojeniu pohybovej aktivity, problém však naďalej predstavuje zlé technické riešenie podpovrchového odvodnenia. V obdobiach zo zvýšenými prietokmi z odvodňovacích zariadení vybudované potrubie kapacitne nepostačuje na odvádzanie vôd 
zo zbernej šachy, vďaka čomu je šachta zaplavená vodou a znižuje sa celková účinnosť odvodnenia. Na tento problém upozorňujeme už od roku 2013. V tejto súvislosti boli oslovení i predstavitelia miestneho zastupiteľstva.
Na lokalite Okoličné je pohybová aktivita sledovaná len geodetickými meraniami. Zosuvné územie priamo ohrozuje železničnú trať spájajúcu mestá Žilina – Košice. V roku 2017 bolo v území zabezpečené 63. etapové meranie, z výsledkov ktorého vyplýva, že zosuvné územie sa nachádza v pomerne priaznivom stabilitnom stave. Najvyššia deformácia bola nameraná v bode P-22 (6,4 mm v polohovom smere).
Na skupine lokalít, na ktorých nie sú zabezpečené merania pohybovej aktivity, hodnotenie stabilitného stavu vychádza z pozorovania hlavného zosuvotvorného faktora – hĺbky hladiny podzemnej vody. Pri zjednodušenom hodnotení tohto režimového ukazovateľa sa za nepriaznivý stav považuje hladina podzemnej vody, ktorej piezometrická výška dosahuje do blízkosti terénu. V územiach sa pozornosť venuje i hodnoteniu efektívnosti odvodňovacích vrtov, a to najmä 
vo vzťahu ku klimatickým pomerom hodnoteného roka ale tiež aj k zmenám hĺbky hladiny podzemnej vody v telese zosuvu. Do tejto skupiny môžem zaradiť lokality: Handlová-Kunešovská cesta, Šenkvice, Ruská Nová Ves, Varhaňovce, Dolná Mičiná, Čirč a Slanec-TP.
Na lokalite Handlová-Kunešovská cesta sa stav hladiny podzemnej vody monitoruje v pravidelnej dvojtýždňovej frekvencii. Z výsledkov meraní vyplýva, že v oblasti vrtu JK-4 
sa hladina podzemnej vody nachádzala pomerne plytko p.t. Počas 17 termínov merania sa jej hladina pohybovala v rozsahu od 0,92 do 0,8 m p.t. V porovnaní s predchádzajúcim rokom však došlo len k nepatrnému stúpnutiu priemernej hĺbky hladiny v tomto vrte. V aktuálne hodnotenom roku dosiahla priemerná hodnota 0,96 m p.t. Najvyššie výdatnosti odvodňovacích vrtov boli dosahované na začiatku letného obdobia – 28. 6. 2017 – vrt HV-3.
Na lokalite Šenkvice je hladina podzemnej vody sledovaná tromi automatickými hladinomermi. V roku 2017 boli maximálne stavy hladiny podzemnej vody dosiahnuté na konci februára; v porovnaní s minulosťou boli výrazne nižšie, čo je možné pripísať vybudovaným sanačným opatreniam (odvodnenie územia stabilizačno-drenážnym rebrom). Na lokalite naďalej pretrváva problém s meraním výdatnosti hĺbkového odvodnenia, pretože do zberného potrubia je z priľahlého rodinného domu nelegálne pripojené kanalizačné potrubie s odpadovými vodami. Zberné potrubie ústi do povrchového recipientu a dochádza i k znečisťovaniu povrchových vôd. Na tento stav boli písomne upozornení predstavitelia samosprávy.
V obci Varhaňovce je zosuvom postihnutá kolónia, nachádzajúca sa vo V. až JV. časti obce. V postihnutom území doteraz sanačné opatrenia neboli zrealizované. Vybudovaná tu bola len sieť monitorovacích objektov. Inklinometrické vrty v dôsledku mimoriadne vysokej pohybovej aktivity dosiahli počas krátkej doby kritickú deformáciu. Väčšina piezometrických vrtov bola zničená – zapchaná odpadkami z domácností. V súčasnosti je funkčný len jeden piezometrický vrt. V roku 2017 neboli vo vrte prekročené a ani dosiahnuté dlhodobé maximálne stavy.
Podobne, ako v prípade lokality Varhaňovce, i na zosuve Dolná Mičiná je monitorovanie zabezpečované len v jedinom piezometrickom vrte, a to pomocou automatického hladinomera. Hladina začala stúpať na konci februára a v tomto trende pokračovala aj počas prvých marcových dní. Po pozvoľnom poklese, ktorý trval do konca apríla, došlo na rozhraní mesiacov apríl – máj k rapídnemu vzostupu s maximálnou hladinou 5,91 m p.t.
Na lokalitách Slanec-TP, Čirč a Ruská Nová Ves je hlavná pozornosť venovaná sledovaniu efektívnosti odvodňovacích zariadení. V prípade zosuvného územia Slanec-TP je dlhodobým problémom skutočnosť, že viaceré vrty sú počas roka zaplavované vodou vytekajúcou z drenážnych zariadení. V dôsledku toho nie je možné sledovať objem odtekajúcej vody 
zo zosuvného územia.
S	vahové pohyby charakteru plazenia 
V roku 2017 pokračovali monitorovacie práce s využitím 5 mechanicko-optických dilatometrov TM-71 na štyroch lokalitách: Veľká Izra, Košický Klečenov (2 prístroje), Sokol a Jaskyňa pod Spišskou. Na lokalite Veľká Izra aj v tomto roku pohyby v smere všetkých troch osí stagnovali. Výsledky na ostatných lokalitách preukázali priestorový pohyb. Najvýraznejšie pohyby boli zistené v K. Klečenove. 
   Náznaky aktivizácie rútivých pohybov
V roku 2017 boli monitorovacie aktivity realizované na ôsmich lokalitách. Pri meraniach boli aplikované metódy dilatometrického a mikromorfologického merania. V rámci pozorovaných lokalít sa spracovávali aj informácie o významných zosuvotvorných faktoroch (zrážky, počet mrazových dní za obdobia 2015/2016 a 2016/2017).
Na lokalite Demjata v roku 2017 pokračoval trend pomalého rozvoľňovania oddelených skalných lavíc v oblasti južného ukončenia pravej strany skalného zárezu na cestnej komunikácii z Demjaty do Raslavíc. Posun vrchnej – okrajovej lavice pokračoval s podobnou intenzitou 
ako v predchádzajúcom ročnom monitorovacom cykle a v roku 2017 dosiahol 0,47 mm, naopak pohyb uvoľneného horninového bloku v jej podloží pokračoval menej intenzívne v rozsahu 0,1 mm. 
          Na lokalite Banská Štiavnica bolo dilatometrickými meraniami pozorované pomalé rozvoľňovanie skalných blokov. Na lokalite Slovenský raj sa zmeny šírky monitorovaných porúch v horninovom masíve v roku 2017 pohybovali v rozsahu do 0,05 mm.
Do špecifickej skupiny lokalít hodnotenia stability prostredia je zaradený objekt Stabilizačného násypu (SN) v Handlovej. Ide o hydrotechnické dielo, ktoré rozopiera 
dva zosuvné svahy, stabilizuje štátnu cestu I/50 a zabezpečuje stabilitu obytnej zástavby v južnej časti mesta.
Na Stabilizačnom násype bol v roku 2017 v rámci riešenia úlohy Čiastkový monitorovací systém – Geologické faktory zabezpečený súbor režimových meraní v piezometrických vrtoch a výdatnosti Hlavného drénu. V priebehu roka 2017 pravidelne boli raz mesačne zabezpečené obhliadky všetkých objektov Stabilizačného násypu. Výsledky boli mesačne predkladané organizácii, poverenej MŽP SR výkonom TBD – Vodohospodárskej výstavbe, š. p. Bratislava.
Na základe analýzy režimových ukazovateľov z roku 2017, ktorá vychádza z informácie o stave hladiny podzemnej vody v 26 vrtoch, je možné konštatovať, že v priestore Stabilizačného násypu dosiahla priemerná hodnota  hladiny podzemnej vody 7,18 m p.t. Najvyššie stavy hladiny podzemnej vody, približne na úrovni terénu, boli v 5 vrtoch (M-1, M-2, N-1, N-3 a N-4) namerané na konci februára, v jednom prípade hladina podzemnej vody vystúpila nad úroveň terénu 
(vrt N-1 – 0,36 m nad terénom). Pomerne vysoko vystúpila i hladina vo vrte N-2 počas marcového merania (0,83 m p.t.). Vysoký počet maximálnych stavov bol pozorovaný i koncom apríla. Počas jedného termínu merania bol maximálny stav dosiahnutý až v 6 vrtoch (H-3, NV-110, NV-7, 
PV-107, PV-14, PV-4). Maximálne stavy v monitorovacích vrtoch boli pozorované v marci, novembri a decembri. Naopak, výskyt minimálnych stavov prevládal v jesennom období, hlavne však v mesiacoch september a október. Najväčšie kolísanie hladiny podzemnej vody bolo zaznamenané vo vrte NV-110 (8,9 m – maximálny stav bol v tomto vrte zaznamenaný 29. apríla s hodnotou 3,53 m p.t. a minimálny stav 11. novembra s hodnotou 12,43 m p.t.).
Na základe výsledkov výdatnosti Hlavného drénu v roku 2017 možno konštatovať, že maximálne prietoky dosahovali, resp. presahovali hranicu 1000 l.min-1. Najvyššie hodnoty boli namerané na konci februára, marca a decembra a najnižšie počas jarných a jesenných mesiacov. Z uvedeného vyplýva, že prietoky pozorované na drenážnom zariadení do veľkej miery korelujú so zmenami hladiny podzemnej vody v Stabilizačnom násype.
V roku 2016, vzhľadom na zvýšený faktor rizika, ktorý vyplýva z existencie vodnej stavby (VS), bolo Sekciou vôd MŽP SR vydané rozhodnutie o preradení SN Handlová znovu 
do II. kategórie VS. Výkon TBD je zabezpečený poverenou štátnou organizáciou - Vodohospodárskou výstavbou, š.p. Bratislava (VV, š.p.). Počas roku 2016 monitorovacie práce boli operatívne upravené podľa požiadaviek TBD. Boli vykonávané najmä špeciálne kontrolné merania na zistenie stavu vodohospodárskych objektov, ktoré v roku 2017 boli naďalej monitorované. Podrobnejšie výsledky monitorovania vodohospodárskych objektov 
na SN Handlová  sú uvedené v samostatnej prílohe (príloha 2). 
Nové zosuvy v roku 2017
V roku 2017 pracovníci ŠGÚDŠ vykonali registráciu 11 svahových deformácií (Hažlín, Banská Hodruša, Lietava, Podhorie, Prusy, Richnava, Terchová, Zázrivá, Zlaté, Regetovka, Vranov-Dubník). Pri aktivizácii uvedených svahových deformácií sa dominantne uplatňovali klimatické pomery v kombinácii s nevhodnými antropogénnymi aktivitami. Z uvedených registrácií svahových porúch boli zostavené „obhliadkové správy“, ktoré sú vhodným podkladom pre realizáciu inžinierskogeologických prieskumov, resp. okamžitých protihavarijných opatrení. 
Podsystém 02 - Tektonická a seizmická aktivita územia
Pohyby povrchu územia 
Moderné geodetické technológie sú veľmi vhodným nástrojom na presné monitorovanie. Technológia globálnych navigačných družicových systémov (GNSS) zabezpečuje jednoznačné a opakovateľné určenie zmeny polohy v horizontálnom alebo vertikálnom smere. Na vybraných bodoch sa vykonávajú permanentné observácie, ktoré umožňujú sledovať dlhodobú recentnú neotektonickú aktivitu ale aj pohyby z krátkodobého hľadiska. Najdlhšie observácie 
sa vykonávajú na bodoch zaradených do Európskej permanentnej siete (EPN) v lokalitách Modra-Piesok, Gánovce a Banská Bystrica. V stratégii spracovania sa prešlo na novú realizáciu referenčného systému ITRF2014, ktorá lepšie zohľadňuje sezónne variácie. Okrem bodov zaradených do siete EPN sa na našom území nachádzajú ďalšie permanentné stanice GNSS 
(9 bodov) vhodné na dlhodobé monitorovanie pohybov. 
Predbežné spracovanie údajov za rok 2017 nepreukázalo na žiadnom z bodov významné pohybové aktivity. Do tejto množiny pribudli na jar v roku 2017 dva nové body s vhodnou „geodynamickou“ stabilizáciou v lokalite Hurbanovo a Dolné Plachtince. Vzhľadom na menšiu spoľahlivosť vertikálnej zložky pohybu z meraní GNSS je veľmi vhodnou metódou na jej určenie absolútna gravimetria. Na území Slovenska sa nachádza celkovo 23 absolútnych gravimetrických bodov, pričom v roku 2017 sa uskutočnili merania na 10 z nich. V roku 2017 bol zriadený nový integrovaný gravimetrický bod v lokalite Hurbanovo, kde je plán v roku 2018 začať dlhodobé nepretržité relatívne gravimetrické pozorovania s cieľom monitorovania vertikálnych pohybov 
a slapových, hydrologických, resp. sezónnych javov. Aj na bodoch Štátnej nivelačnej siete 
a Zvláštnych nivelačných sietí atómových elektrárni, či podrúbaných území, sa určujú pohybové tendencie vo vertikálnom smere. Väčšie pohyby sú detegované v podrúbaných a zosuvných oblastiach Hornej Nitry, resp. Veľkého Krtíša.
Merania mikroposunov dilatometrami TM-71 na neotektonických poruchách
Aj v roku 2017 prebiehali merania pohybu 6 dilatometrami TM-71 inštalovanými 
na 6 lokalitách. Výsledky meraní v roku 2017 potvrdili dlhodobý trend (od roku 2000) pravostranného šmykového posunu v tuneli Branisko (0,113 mm.rok-1) prejavujúceho sa vznikom otvorených trhlín po oboch stranách zlomu. Celkový posun dosiahol 1,929 mm. Celkový posun 
v smere osi X (otváranie trhliny) a Z (pokles bloku) je minimálny (cca 0,2 mm) a v roku 2017 narástol iba o 0,010 mm. V Demänovskej jaskyni slobody sa potvrdil dlhodobý trend veľmi pomalého pohybu v smere všetkých troch smeroch, posuny dosiahli 0,004 – 0,060 mm. Na lokalite Ipeľ sa preukázala stagnácia posunu v smere osí X a Y a dlhodobý pomalý pokles jedného 
z blokov, ktorý narástol o 0,172 mm na celkových 2,044 mm. Na lokalite Dobrá Voda pokračoval pomalý pokles jedného z tektonických blokov, ktorý sa priblížil k hodnote 0,2 mm. Výraznejšie otváranie trhliny v roku 2016 a začiatkom roku 2017 (celkovo 0,779 mm) sa v dôsledku dlhodobej oscilácie pohybu znížilo na hodnotu pod 0,3 mm. Šmykový posun pozdĺž zlomu stagnoval aj 
v roku 2017 na hodnote cca 0.1 mm. Merania na lokalite Banská Hodruša preukazujú dlhodobú (od roku 2011) stagnáciu pohybu vo všetkých troch smeroch. Na lokalite Vyhne sa preukázal ľavostranný pohyb pozdĺž zlomu (nárast o 0,217 mm) a jeho dlhodobý trend (celkový posun 
1,132 mm ~ 0,092 mm.rok-1). Dlhodobá stagnácia otvárania trhliny (posun v smere osi X) 
sa potvrdila aj v roku 2017, pokles jedného z blokov narástol o 0,091 mm na celkových 0,127 mm. Rotácie monitorovaných tektonických blokov na všetkých lokalitách sú zanedbateľné 
(< 0,8 π/200).
Monitorovanie neotektonických porúch pomocou dilatometra je vykonávané aj v ďalších jaskyniach. Monitoruje ich Ústav štruktúry a mechaniky hornín Akademie věd ČR v spolupráci 
so ŠOP SR – Správou slovenských jaskýň. Výsledky tohto monitorovania môže ŠGÚDŠ vhodne využiť v predmetnej úlohe. Ide o jaskyne Beckovská jaskyňa, Belianska jaskyňa, Brestovská jaskyňa, Čachtická jaskyňa, Drienovská jaskyňa, Harmanecká jaskyňa, jaskyňa Driny, jaskyňa Mŕtvych netopierov, jaskyňa na Landrovci, jaskyňa Prekážka, jaskyňa Sedmička, jaskyňa Skalisty potok,  jaskyňa Slopy, jaskyňa Štôlňa – Skalisty potok, jaskyňa Štrochy, Krásnohorská jaskyňa, Liskovská jaskyňa, Ochtinská aragonitová jaskyňa, Plavecká jaskyňa, Zbojnícka jaskyňa, Bystrianska jaskyňa.
Seizmická aktivita na území Slovenska 
V roku 2017 prebiehala nepretržitá registrácia seizmických javov na staniciach Národnej siete 13 seizmických staníc. Všetky uvedené stanice sú registrované v International Seismological Centre (ISC) vo Veľkej Británii a ich prevádzkovateľom je Ústav vied o Zemi SAV (ÚVZ SAV), ktorý je zároveň dátovým a spracovateľským centrom Národnej siete seizmických staníc (NSSS). Seizmické stanice kontinuálne zaznamenávajú rýchlosť seizmického pohybu pôdy a poskytujú zaznamenané údaje dátovému centru v reálnom čase. Dátové a spracovateľské centrum vykonáva automatické lokalizácie, ktoré sú k dispozícii do 10 minút po zaznamenaní seizmického javu. 
V roku 2017 bolo zo záznamov seizmických staníc národnej siete interpretovaných 
10 719 teleseizmických, regionálnych alebo lokálnych seizmických javov. Lokalizovaných bolo 
cca 70-80 zemetrasení s epicentrom na území Slovenskej republiky. Makroseizmicky bolo 
na území Slovenska pozorovaných päť zemetrasení, všetky s epicentrom na území Slovenska 
(dve pri Banskej Bystrici, dve pri Žiline pri obci Turie a jedno pri Komárne pri obci Marcelová). Okrem toho bola na území Slovenska makroseizmicky pozorovaná aj explózia plynovej prečerpávacej stanice v Rakúsku v blízkosti hraníc so Slovenskom. 
Podsystém 03 – Antropogénne sedimenty charakteru starých environmentálnych záťaží
V roku 2017 boli merania na lokalitách monitorovacej siete podsystému 03 pozastavené. 
2.4     Podsystém 04 - Vplyv ťažby nerastov na životné prostredie
Monitoring vplyvov ťažby na životné prostredie v roku 2017 pokračoval na rizikových banských lokalitách oproti roku 2016 v nezmenenom režime na rizikových lokalitách ťažby rúd: Pezinok, Štiavnicko-hodrušský rudný obvod, Kremnický rudný obvod, Špania Dolina, Liptovská Dúbrava, Rožňava, Nižná Slaná, Smolník, Slovinky, Rudňany, Novoveská Huta. Na týchto lokalitách sa monitorujú inžinierskogeologické, hydrogeologické a geochemické aspekty vplyvov ťažby na životné prostredie v účelových pozorovacích sieťach monitorovaných objektov. Inžinierskogeologické a hydrogeologické aspekty vplyvov ťažby na rizikových lokalitách s prebiehajúcou ťažbou uhlia, magnezitu a mastenca sú náplňou prevádzkového monitoringu ťažobných organizácií, preto v rámci štátneho monitoringu ČMS GF nie sú aktívne monitorované.
Monitoring inžinierskogeologických aspektov vplyvov ťažby v roku 2017 
na monitorovaných lokalitách ťažby rúd nezaznamenal (s výnimkou ložiska Kobeliarovo 
pri Nižnej Slanej) výskyt nových významnejších prejavov nestability povrchu, súvisiaci 
s podrúbaním a prítomnosťou banských diel. Taktiež neboli zaznamenané nové poruchy 
na žiadnom z 34 sledovaných objektov, ktorými sú ústia významných odvodňovacích štôlní. 
V hodnotenom období sa v nich nevyskytli nepriaznivé javy zavaľovania nadložia alebo zvýšenej akumulácie sedimentov z banskej vody. 
Dostupné údaje nivelačných meraní pevných geodetických bodov na nádvorí jamy Poráč 
(v oblasti východného ukončenia závalového pásma Baniská), ktoré zabezpečuje ťažobná organizácia, poukazujú na pokles geodetických bodov v rozsahu 0,4 až 1,1 mm, ktorý neprekračuje povolenú odchýlku 6 mm. Na lokalite Nižná Slaná bola vykonaná rekognoskácia závalov 
na ložisku Kobeliarovo. V porovnaní zo zisteniami v r. 2016 (resp. od r. 2014) možno konštatovať, že dochádza k postupnej stabilizácii samotných závalov, avšak v rámci terénneho výskumu bola zaznamenaná pozorovateľná aktivizácia výrazných trhlín najmä ťahovo-poklesového charakteru západne až severozápadne od okraja závalového pásma.
Málo významné pozorovateľné zmeny od r. 2016 boli zistené iba nad chodbou štôlne Rýhová na ložisku Nádej (blízko štátnej cesty Pezinok – Pernek) v postupnom rozširovaní závalu Z1 
na severnej a východnej stene, ale s dosahom do vzdialenosti iba asi 10 – 30 cm od závalu 
a s malým hĺbkovým dosahom. 
Monitoring hydrogeologických aspektov vplyvov ťažby na životné prostredie bol aj v roku 2017 zameraný na kontrolné merania veľkosti odtoku z najvýznamnejších odvodňovacích štôlní. Na 11 lokalitách ťažby rúd sa opakovane meral prietok 34 výtokov z ústí štôlní opustených baní. Tieto merania poukazujú na pretrvávajúci hydrodynamicky ustálený režim odtoku, úzko naviazaný na sezónne zmeny zrážkových úhrnov a teploty ovzdušia. Neboli zaznamenané zmeny režimu odtoku, spôsobené umelými zásahmi alebo zavaľovaním stropu chodieb v banských priestoroch. Hydrogeologicky neustálený režim je v súčasnosti na sideritovom ložisku Manó 
v Nižnej Slanej, kde od augusta 2011 prebieha zatápanie bane. Organizácia RB Banská Bystrica tu sleduje stúpanie hladiny občasnými meraniami v jame Gabriela. V auguste 2017 bola hladina zistená v úrovni 190 m p.t., t. j. v úrovni 204,8 m n. m. Dynamický hydrogeologický režim charakterizuje lokalitu Novoveská Huta, v dôsledku odvodňovania sadrovcovej bane Mária čerpaním banskej vody, pre umožnenie ťažby. Dynamický hydrogeologický režim pretrváva 
i na ťažených ložiskách magnezitu a mastenca v Slovenskom rudohorí a na ťažených ložiskách uhlia na hornej Nitre a v Čároch, kde je zaznamenávaný prevádzkovým monitoringom ťažobných organizácií. Na bani Dolina vo Veľkom Krtíši prebieha zatápanie po ukončení ťažby.
Monitoring geochemických aspektov vplyvov ťažby na životné prostredie v roku 2017 dokumentoval v sledovaných oblastiach na celkovom počte 85 monitorovacích objektov pretrvávajúci stav negatívneho ovplyvnenia kvality miestnych povrchových tokov banskými vodami, drenážnymi vodami odkalísk a priesakovými vodami háld a prírodných ložiskových (geochemických) anomálií. Monitorovalo sa 41 objektov s výtokom banskej vody, 1 výver podzemnej vody v imisne zaťaženej oblasti, 10 výtokov z drenáže odkalísk a 33 miest 
na povrchových tokoch, odvodňujúcich bansky postihnuté lokality. Najnepriaznivejšia situácia je naďalej v oblastiach s výskytom rudných ložísk, hlavne Smolníku (zvýšené obsahy Fe, Mn, Al, Zn, Cu a kyslá reakcia vody v povrchovom toku), Liptovskej Dúbrave (Sb, As), Španej Doline (As, Sb, Cu), Pezinku (Sb, As), Slovinkách (As, Sb) a Rudňanoch (Sb, Cu). Lokálne negatívne ovplyvnenie kvality miestnych povrchových tokov pretrváva i na ďalších rudných lokalitách - 
v Novoveskej Hute (Al, Mn, Cu, Sb), Kremnici (As) a Banskej Hodruši (Mn). Zvýšené koncentrácie kontaminantov, uvoľňovaných z ťažbou rozrušeného horninového prostredia 
do vodného roztoku, spôsobujú i kontamináciu sedimentov akumulovaných v miestnych povrchových tokoch. Najvýznamnejšími kontaminujúcimi prvkami sú arzén a antimón, ktorých obsah v sedimentoch podľa doterajších výsledkov občasného vzorkovania prekračuje intervenčné kritérium pre priemysel na všetkých monitorovaných rudných lokalitách s výnimkou Novoveskej Huty. K ďalším rizikovým kontaminantom dokumentovaným v sedimentoch tokov patria Pb, Zn, Cd, Hg, Co, Cu.  
Podsystém 05 - Monitoring objemovej aktivity radónu v geologickom prostredí
Súbor geofyzikálnych prác a činností v tomto podsystéme v sezóne 2017 predstavoval opakované vzorkovania a merania objemovej aktivity radónu (OAR) v terénnych aj laboratórnych podmienkach na celkom 12-tich lokalitách (šesť lokalít pre pôdny radón – z toho jedna 
nad tektonickou dislokáciou a šesť objektov pre radón v podzemných vodách) v rámci územia Slovenska.
Pôdny radón na referenčných plochách
Monitorovanie OAR v pôdnom vzduchu na referenčných plochách (RP) bolo v roku 2017 robené s rôznou frekvenciou (2 až 7x v priebehu sezóny) na piatich lokalitách v strednom a vysokom, na lokalite Hnilec až v extrémnom radónovom riziku:
[bookmark: OLE_LINK3][bookmark: OLE_LINK4]Na RP Hnilec bolo monitorovanie OAR v pôdnom vzduchu v sezóne 2017 urobené 
4x v období apríl až október (68 odberov). Medziročne tu došlo iba k zanedbateľnému nárastu koncentrácií pôdneho radónu (trend OAR2017/2016 = 1,01). Stredná hodnota OAR3.Q = 
411 kBq.m-3 (3. kvartil), pri dlhodobom priemere OAR2002-2017 = 464 kBq.m-3; RP Novoveská Huta – v roku 2017 zaznamenaný pomerne výrazný pokles koncentrácií pôdneho radónu OAR3.Q = 68 kBq.m-3 (117 odberov), pri trende OAR2017/2016 = 0,77 a dlhodobom priemere OAR2002-2017 = 70 kBq.m-3; RP Teplička  –  v sezóne došlo 2017 k miernemu poklesu OAR v pôdnom vzduchu OAR3.Q = 70 kBq.m-3 (109 odberov), pri trende OAR2017/2016 = 0,95 a dlhodobom priemere OAR2002-2017 = 68 kBq.m-3; RP Vajnory – malý medziročný nárast koncentrácií radónu: OAR3.Q = 34 kBq.m-3 (trend OAR2017/2016 = 1,06), pri dlhodobom priemere OAR2005-2017 = 43 kBq.m-3; 
RP Podlavice – výrazný pokles obsahov pôdneho radónu: OAR3.Q = 65 kBq.m-3 (trend OAR2017/2016 = 0,65); dlhodobý priemer OAR2005-2017 = 74 kBq.m-3.
Celkový objem prác na všetkých piatich RP v roku 2017 činil 362 sond so zhodným počtom odobraných, zmeraných a vyhodnotených vzoriek pôdneho vzduchu.
Pôdny radón na tektonickej dislokácii
V sezóne 2017 boli detailné merania OAR nad tektonickou dislokáciou zrealizované 
na ploche P-4 (tri emanometrické profily, sieť 5x5 m) v areáli lokality Dobrá Voda. Pokračovanie tektonickej dislokácie južným smerom nebolo indikované; OARMAX = 28 kBq.m-3, v normálnom poli ~5 kBq.m-3. 
Celkový objem prác pri monitorovaní OAR nad tektonikou v roku 2017 činil 60 sond 
so zhodným počtom odobraných, zmeraných a vyhodnotených vzoriek pôdneho vzduchu.
Radón v podzemných vodách
Monitorovanie OAR v podzemných vodách bolo v sezóne 2017 zrealizované s rôznou frekvenciou (2 až 12x v priebehu roka) na šiestich lokalitách.
Prameň Mária (Malé Karpaty): OAR2017 = 35 Bq.l-1; trend OAR2017/2016 = 1,03; dlhodobý priemer OAR2002-2017 = 33 Bq.l-1; prameň Zbojníčka (Malé Karpaty): OAR2017 = 312 Bq.l-1 (najvyššia hodnota od roku 2002); trend OAR2017/2016 = 1,01; dlhodobý priemer OAR2002-2017 = 
261 Bq.l-1; prameň Himligárka (Malé Karpaty), dosiahol priemernú hodnotu OAR2017 = 
153 Bq.l-1; trend OAR2017/2016 = 0,87; dlhodobý priemer OAR2002-2017 = 169 Bq.l-1; prameň Boženy Němcovej (Bacúch): OAR2017 = 309 Bq.l-1; trend OAR2017/2016 = 1,03; dlhodobý priemer 
OAR2002-2017 = 276 Bq.l-1; prameň sv. Ondreja (Sp. Podhradie): OAR2017 = 206 Bq.l-1 (najvyššia hodnota od sezóny 2002); trend OAR2017/2016 = 1,05; dlhodobý priemer OAR2002-2017 = 176 Bq.l-1; výver Jašterčie (Oravice): OAR2017 = 1112 Bq.l-1; trend OAR2017/2016 = 0,93; dlhodobý priemer OAR2002-2017 = 1065 Bq.l-1.
Pri monitorovaní OAR v zdrojoch podzemných vôd bolo v sezóne 2017 zmeraných, spracovaných a vyhodnotených 28 súborov rádiohydrochemického vzorkovania.
Monitorovaním získavané poznatky majú ďalekosiahly praktický význam, pretože poukazujú napr. aj na možnosť významného podhodnotenia radónového rizika stavebného pozemku pri meraniach realizovaných za nevhodných podmienok (dlhodobé sucho, výrazné teplotné rozdiely medzi atmosférou a pokryvnými sedimentmi hlavne skoro na jar, neskoro 
na jeseň, prípadne v zime).
Podsystém 06 – Stabilita horninových masívov pod historickými objektmi
V roku 2017 bolo monitorovaných šesť hradov – ich skalné bralá, vrátane porúch 
v stavebných objektoch. Na monitorovanie sú používané dva typy dilatometrov  – Somet, ktorým je pozorovaná zmena šírky poruchy v meranom profile a TM-71, ktorý zaznamenáva priestorovú zmenu polohy uvoľnených horninových blokov v masíve a aj  ich rotáciu. 
Pohyb travertínových blokov v podzákladí Spišského hradu je monitorovaný oboma typmi dilatometrov. V roku 2017 výsledky meraní TM-71 spravidla zaznamenali dlhodobé trendy pohybu. Prístroj TM-71-h1 inštalovaný v roku 1980 preukázal nárast otvárania trhliny o 2,252 mm na celkových 13,932 mm, nárast šmykového posunu o 0,303 mm na celkových 6,947 mm a nárast poklesu bloku o 0,392 mm na celkových 1,043 mm. TM-71-1 a TM-71-2 potvrdili pokles Perúnovej skaly (o 0,007 a 0,443 mm), jej naklonenie na V (o cca 0,378, resp. 0,520 mm) a slabú rotáciu na SV. Priemerná rýchlosť jej nakláňania kolíše v intervale 0,327 – 0,456 mm.rok-1). 
V prípade vonkajšieho obvodového múra (TM-71-múr) bolo v roku 2017 potvrdené len jej odklápanie na Z (o 0,531 mm), pričom celková hodnota dosahuje 7,241 mm.
Dilatometrom Somet je monitorovaná široká trhlina, ktorá oddeľuje uvoľnenú skalnú ihlu od skalného masívu na severnej strane hradnej skaly (pod Románskou kaplnkou). Pohybová aktivita oddeleného skalného bloku z dlhodobého hľadiska naznačuje jeho rotačný pohyb –východný okraj monitorovanej trhliny, s inštalovaným meračským profilom SM 4, sa mierne rozširuje a jej západný okraj, meraný profilom SM 5, sa mierne zužuje.
Na Oravskom hrade dilatometer TM-71 (starý typ bez merania rotácií) inštalovaný v roku 1983 preukázal v roku 2017 stagnáciu posunov vo všetkých troch smeroch (osi X, Y a Z).
Dvadsať rokov meraní na hrade Strečno potvrdilo dlhodobý trend rozširovania trhliny (odklápania monitorovaného bloku/previsu od hradného vrchu) a iba minimálny šmykový pohyb pozdĺž trhliny. V záujme ochrany dilatometra pred poškodením počas realizácie sanačných prác 2016/2017 bol tento v júni 2016 demontovaný a v roku 2017 merania neprebiehali. Vzhľadom 
na ukončené sanačné práce na hrade Strečno a neporušené konzoly uvažujeme s opätovnou inštaláciou dilatometra TM-71 a pokračovaním monitorovacích prác. Tieto merania okrem overenia stability hradného brala preukážu aj účinnosť realizovaných sanačných opatrení.
Tri meracie profily dilatometra Somet (SM1-SM3) sú situované na Uhrovskom hrade pozdĺž zvislej pukliny, ktorá vedie cez Románsku kaplnku až do jej podzákladia. V roku 2017 bolo skalné bralo Pajštúnskeho hradu monitorované piatimi profilmi Somet (SM1-SM5). Šírka porúch v skalnom brale Plaveckého hradu je meraná dilatometrom Somet. Z dlhodobého hľadiska nie je pozorovaný významný trend rozvoľňovania podzákladia vyššie uvedených troch hradov.
V roku 2017 boli na Trenčianskom hrade pozorované dilatometrom Somet 3 profily 
na výrazných diskontinuitách hradného brala a 1 na poruche muriva v južnom opevnení hradu. 
V ročnom monitorovacom cykle bola zaznamenaná stagnácia pohybov diskontinuity v profile SM3, a mierne zúženie o 0,45mm v profile SM4, ktoré sú umiestnené v skalnom brale 
pod vstupnou bránou hradu. Zúženie monitorovaných profilov bolo zaznamenané aj 
pod Zápoľského palácom (SM1) o 0,31 mm a poruchy v múre južného opevnenia o 0,81 mm. 
V priebehu ročných meraní (od roku 2006) pohyb oddelených horninových blokov má cyklický charakter. Celkové zmeny šírky porúch pozdĺž pozorovaných profilov neprekročili 0,6 mm 
od počiatku monitorovania.
Podsystém 07 - Monitorovanie riečnych sedimentov
Riečny sediment reprezentuje častice odvodené z hornín alebo biologických materiálov, ktoré boli transportované kvapalnou fázou, alebo pevnú, resp. suspendovanú fázu usadzovanú 
z vody. Štúdium vlastností a genézy riečnych sedimentov umožňuje robiť dôležité závery v rámci prospektorských, geochemických a environmentálnych hodnotení. Cieľom monitorovacieho subsystému riečnych sedimentov je identifikácia časových zmien a priestorových rozdielov obsahov vybraných ukazovateľov chemického zloženia v aktívnom riečnom sedimente hlavných tokov Slovenska, a to vplyvom primárnych (geogénnych), ako aj antropogénnych podmienok.
Analyzovaná asociácia ukazovateľov chemického zloženia v 42 vzorkách predstavovala 
v roku 2017 stopové prvky As, Ba, Cd, Cr, Cu, Hg, Mo, Ni, Pb, Sb, Se, Sn, Sr, V, Zn, Zr 
a stanovenia organických ukazovateľov C10-C40, PAU, PCB a organochlórovaných pesticídov. Laboratórne práce boli realizované v akreditovanom laboratóriu GAL ŠGÚDŠ Spišská Nová Ves.
Z pohľadu kontaminácie sú dlhodobo znečistené toky Nitra (odberové miesta Chalmová, Lužianky, Nitriansky Hrádok), Štiavnica (ústie), Hron (odberové miesta Kalná nad Hronom, Kamenica), Hornád (odberové miesto Krompachy) a Hnilec (odberové miesto prítok do nádrže Ružín). Znečistené toky Štiavnica, Hron, Hornád a Hnilec reprezentujú geogénno-antropogénne anomálie viazané na bansko-štiavnickú, resp. a spišsko-gemerskú rudnú oblasť. Anomálne koncentrácie niektorých kovov (Zn, Pb, As, Sb) svedčia o pomerne značnom zaťažení oblastí potenciálnymi nebezpečnými látkami, ktoré pretrváva aj po útlme baníctva na Slovensku. Závažné sú aj obsahy ortuti a arzénu na rieke Nitra (odberové miesta Chalmová, Lužianky) pochádzajúce z intenzívnej priemyselnej činnosti na hornom Ponitrí. Sledovanie vývoja znečistenia v riečnych sedimentoch v týchto oblastiach aj v ďalšom období má vzhľadom k uvedeným faktom veľký význam. Zvýšený obsah uvedených potenciálne toxických prvkov môže mať negatívny dopad 
na zdravotný stav obyvateľstva v týchto regiónoch, keďže nie je vylúčené, že kontaminanty môžu prestupovať aj do miestneho potravového reťazca obyvateľstva.
Zo zisťovaných obsahov organických látok sa javia závažné predovšetkým pretrvávajúce vysoké koncentrácie PCB v riečnych sedimentoch Laborca (stanovište Lastomír). PCB sú nebezpečné látky patriace do skupiny chlórovaných polycyklických aromatických uhľovodíkov, majúce vysoký toxický potenciál pre vodné prostredie. Opakovane boli zistené vysoké koncentrácie polycyklických aromatických uhľovodíkov v riečnych sedimentoch Kysuce (stanovište Považský Chlmec), Turca (stanovište Vrútky) a Latorice (stanovište Lelleš). Riečny sediment patrí medzi významné zdroje ale aj receptory perzistentných organických polutantov, 
a preto je vzhľadom k stanoveným cieľom monitorovacieho subsystému dôležité vo vybraných riečnych sedimentoch Slovenska sledovať vybrané organické látky aj naďalej.
3. Sprístupňovanie výsledkov monitorovania 
Výsledky monitorovania zo všetkých podsystémov ČMS GF sú spracované ako výstupné informácie vo forme tabuliek, grafov, máp, ako aj ročných hodnotiacich správ. Dostupnosť výsledkov monitorovania je zabezpečená sprístupnením na internetovej stránke ŠGÚDŠ (www.geology.sk, http://dionysos.gssr.sk/cmsgf/) a Slovenskej agentúry životného prostredia (www.sazp.sk).
Dlhodobé monitorovanie umožňuje identifikovať také zmeny geologického prostredia, ktoré predstavujú reálnu hrozbu pre obyvateľstvo a infraštruktúru. V prípade ohrozenia sú informované orgány štátnej správy, obce a ďalšie zodpovedné inštitúcie, spravidla aj s návrhom eliminácie nepriaznivých faktorov (návrh okamžitých protihavarijných opatrení). 
4. Záver 
Výber podsystémov ČMS GF je zameraný na geologické faktory (geohazardy) a na takú formu výstupov, ktoré poskytujú relevantnú informáciu pri riešení problémov ochrany životného prostredia.
V poslednom desaťročí v dôsledku zvýšenej zrážkovej činnosti došlo postupne 
v rôznych obdobiach, vo viacerých častiach Slovenska, k aktivizácii, resp. reaktivizácii zosuvov, ktoré v mnohých prípadoch priamo ohrozili životy a majetok obyvateľov.
V roku 2017, na základe meraní pohybovej aktivity, bol najväčší nameraný pohyb 
na zosuvných územiach v obciach Prievidza-Hradec, Prešov-Horárska ul. a Nižná Myšľa.
Na prvých dvoch lokalitách bol zaznamenaný extrémny vývoj pohybovej aktivity, 
pri ktorom v dôsledku intenzívneho svahového pohybu došlo ku kritickým deformáciám 
na monitorovacích objektoch. Na lokalite Nižná Myšľa boli najvyššie deformácie namerané 
v oblasti pod kostolom a nad základnou školou. Mimoriadne vysoké hodnoty pohybovej aktivity boli zaznamenané aj na lokalite Handlová-Morovnianske sídlisko, a to vo vrte, ktorý bol 
v minulosti pohybovo neaktívny. Vrt sa nachádza v území nad železničným oblúkom. Deformácie na šmykových plochách nad 5 mm boli namerané aj na svahových deformáciách v obciach Vyšná Hutka, Kraľovany, Červený Kameň, Veľká Čausa a Fintice. Na ostatných lokalitách, 
na ktorých sa vykonávajú merania pohybovej aktivity, sa namerané deformácie na šmykových plochách pohybovali do 5 mm.
Do špecifickej skupiny lokalít hodnotenia stability prostredia je zaradený objekt Stabilizačného násypu v Handlovej. Ide o vodohospodárske dielo, ktoré rozopiera dva zosuvné svahy, stabilizuje štátnu cestu I. triedy I/50 a zabezpečuje stabilitu obytnej zástavby v južnej časti mesta. Najvyššie hodnoty boli namerané v období maximálnych stavov hladiny podzemnej vody. Je možné predpokladať, že drenážny systém je dostatočne účinný.
Monitoring geochemických aspektov vplyvov ťažby na životné prostredie v roku 2017 dokumentoval v sledovaných oblastiach na celkovom počte 85 monitorovacích objektov pretrvávajúci stav negatívneho ovplyvnenia kvality miestnych povrchových tokov banskými vodami, drenážnymi vodami odkalísk a priesakovými vodami háld a prírodných ložiskových (geochemických) anomálií. Najnepriaznivejšia situácia je naďalej v oblastiach s výskytom rudných ložísk hlavne Smolníku, Liptovskej Dúbrave, Španej Doline, Pezinku, Slovinkách  a Rudňanoch.
Z pohľadu kontaminácie vodných tokov sú dlhodobo znečistené toky Nitra, Štiavnica, Hron, Hornád a Hnilec. Z organických látok sa javia ako závažné vysoké koncentrácie PCB v riečnych sedimentoch Laborca.
Na základe výsledkov monitorovania je možné sledovať vzniknuté ohrozenie a následne prijať opatrenia, ktoré umožňujú s dostatočným predstihom predchádzať mimoriadnym udalostiam, a tak chrániť životy a zdravie ľudí a predchádzať škodám na majetku. Je nevyhnutné, naďalej pokračovať v monitorovaní geologických hazardov predovšetkým havarijných zosuvov. 
V prípade najnebezpečnejších lokalít s výskytom svahových deformácií, ktoré boli zistené v rámci monitorovania, bude problematika zosuvných rizík riešená z Operačného programu Kvalita životného prostredia pod prioritnou osou 3. Podpora riadenia rizík, riadenia mimoriadnych udalostí a odolnosti proti mimoriadnym udalostiam ovplyvneným zmenou klímy.

